Maailman valtioiden päämiehet ja suoraa lähetystä seuranneet kansalaiset kuuntelivat tiistaina Sauli Niinistön sanoja YK:n ilmastokokouksessa.

- "Moreover, Finland is heading at phasing out coal in power plants by 2025", sanoi Niinistö.

- "Suomi myös pyrkii luopumaan hiilivoimasta vuoteen 2025 mennessä", kuuluu virallinen suomennos.

Vaikka sanoille löytyy katetta kansallisesta ilmasto- ja energiastrategiasta, horjahdin tuolillani. Maan pääkaupungin suunnitelmat ovat sen verran kaukana tästä pyrkimyksestä, että itse en kyllä uskaltaisi moista julistaa.

Koska talvi on jo ovella, käytän kiekkovertausta.

Vastustaja on tunkeutumassa Suomen maajoukkueen puolustusalueelle ja etenee vääjäämättä kohti maalipaikkaa. Suomen valmentaja on vakuuttanut ennen peliä, että joukkue pysäyttää vastustajan ja riistää kiekon ennen maalialuetta.

Joukkueen kapteeni ja isokokoisin pelaaja miettii mitä tekisi. Hän on päätynyt kahteen vaihtoehtoon.

Ensimmäinen vaihtoehto on taklata vastustajan kiekollista hyökkääjää myöhässä. Hyökkääjän meno hidastuu, mutta hyökkäys jatkuu ja pakki pelaa itsensä ulos tilanteesta.

Toinen vaihtoehto on luistella vastustajan rinnalle ja kiilata niin, että hyökkääjän meno hidastuu. Jos pohkeissa riittää puhtia, puolustajalla on mahdollisuus vääntää hyökkääjää vastaan vielä voimallisemmin ja tavoitella kiekkoa, mutta mitään tämän suuntaisia aikeita ei ole.

Onko puolustaja ollut valmentajan sanojen mittainen? Jos olisit katsomossa, hurraisitko vai buuaisitko? Onko vika valmentajassa vai puolustajassa?

Helsingin kaupunki yrittää reilun vuoden päästä saada aikaiseksi suuren energiapäätöksen, jota se on vitkutellut jo vuosia.

Ensimmäinen vaihtoehto on remontoida vanhat voimalaitokset siten, että 40 prosenttia kivihiilestä voidaan korvata biopolttoaineilla. Tämän parempaan ei nykytiedon valossa vanhoilla voimaloilla päästä ja näin kalliita remontteja ei muutaman vuoden käyttöön tehdä.

Toinen vaihtoehto on pistää Hanasaaren voimala kiinni ja korvata se Vuosaaren monipolttoainevoimalaitoksella. Kivihiilen käyttö vähenee yhtä paljon kuin ensimmäisessä vaihtoehdossa, mikäli Vuosaaren uudessa voimalassa poltetaan 60 prosenttia biopolttoaineita ja Salmisaareen tehdään vain kevyt päivitys, jolla päästään 5-10 prosentin bio-osuuteen.

Merkittävä ero on se, että jälkimmäisessä vaihtoehdossa Helsinki ei pelaa itseään ulos tilanteesta. Kivihiilen käytön vähentäminen edelleen ei olisi ainakaan tekninen ongelma - uusi voimala toimii myös pelkällä bioenergialla ja Salmisaari voidaan edelleen remontoida 40 prosenttiseksi biovoimalaksi.

Jälkimmäinen vaihtoehto olisi lähempänä maajoukkuevalmentajan pelikirjaa, mutta luottopakki valittelee että kunto loppuu kesken. Takana on pitkä ja taloudellisesti tuloksekas sarjakausi seurajoukkueessa ja puhtia pitäisi riittää myös tuleviin seurapeleihin.

Kumman joukkueen pussiin pelaaja pelaa?